Düz 24 il bundan qabaq Türkiyənin 8-ci prezidenti mərhum Turqut Özalla söhbət zamanı o, turizm haqqında çox maraqlı bir fikir dedi ki, biz turizm zonalarını inkişaf etdirəndə inkişaf etmiş ölkələrdəki səviyyədə olan otellər yarada bildik. Biz xidməti qaldırmaqdan və keyfiyyəti yüksəltməkdən ötrü həm ölkəmizdə, həm də xaricdə xeyli insan oxuda bildik. Amma bunlar az idi. Rəqabəti də udmaq lazım idi. Rəqabəti udmaq istiqamətində fikirləşirdik, amma otellərin hasarları qurulanda bu sualın cavabı öz-özünə tapıldı. Biz yalnız ekoloji təmiz məhsul hesabına rəqabəti uda bilərdik. Mən bu misalı ona görə gətirdim ki, 24 il bundan qabaq aramızda olan söhbət bu gün Azərbaycan üçün aktualdır. Əgər biz ekoloji təmiz məhsul istehsalını genişləndirə bilsək, ən azı regionda rəqabəti udmaq istiqamətində ciddi addım atacağıq.